**PASKAIDROJUMA RAKSTS**

**Madonas novada pašvaldības 2021. gada 21. decembra saistošie noteikumi Nr. 21 “Pirmsskolas vecuma bērnu reģistrācijas, uzņemšanas, atskaitīšanas un diennakts uzraudzības pakalpojuma sniegšanas kārtība Madonas novada pašvaldības izglītības iestādēs, kas īsteno pirmsskolas izglītības programmas”**

|  |
| --- |
| Projekta nepieciešamības pamatojums  Saskaņā ar Administratīvo teritoriju un apdzīvoto vietu likumu no 2021. gada 1. jūlija ir izveidots jauns Madonas novads, apvienojoties Madonas, Cesvaines, Ērgļu un Lubānas novadam.  Administratīvo teritoriju un apdzīvoto vietu likuma Pārejas noteikumu 17. punktā noteikts, ka 2021. gada pašvaldību vēlēšanās ievēlētā novada dome izvērtē novadu veidojošo bijušo pašvaldību pieņemtos saistošos noteikumus un pieņem jaunus novada saistošos noteikumus.  Līdz novada saistošo noteikumu spēkā stāšanās dienai, bet ne ilgāk kā līdz 2022. gada 1. jūnijam ir spēkā novadu veidojošo bijušo pašvaldību saistošie noteikumi. Saistību pārņemšanas ietvaros konstatēts, ka:  - Madonas novada pašvaldības dome 2019. gada 26. septembrī izdevusi saistošos noteikumus Nr. 18 “Pirmsskolas vecuma bērnu reģistrācijas, uzņemšanas un atskaitīšanas kārtība, un diennakts režīma pakalpojuma sniegšanas kārtība Madonas novada pašvaldības izglītības iestādēs, kas īsteno pirmsskolas izglītības programmas”;  - Cesvaines novada dome ar 2020. gada 17. marta lēmumu Nr. 5 (protokols Nr. 5) apstiprinājusi noteikumus “Par bērnu uzņemšanas un atskaitīšanas kārtību Cesvaines pirmsskolā “Brīnumzeme””;  - Madonas rajona Ērgļu novada dome 2008. gada 24. aprīlī izdevusi saistošos noteikumus Nr. 3 “Audzēkņu reģistrācijas un uzņemšanas kārtība Ērgļu novada pirmsskolas izglītības iestādē “Pienenīte””.  Ievērojot Administratīvo teritoriju un apdzīvoto vietu likuma Pārejas noteikumu 17. punktu, ir nepieciešams apstiprināt jaunus saistošos noteikumus “Pirmsskolas vecuma bērnu reģistrācijas, uzņemšanas, atskaitīšanas un diennakts uzraudzības pakalpojuma sniegšanas kārtība Madonas novada pašvaldības izglītības iestādēs, kas īsteno pirmsskolas izglītības programmas”, kuru piemērošanas kārtība attiektos uz visu jaunveidoto Madonas novada teritoriju. |
| Īss projekta satura izklāsts  Ar noteikumiem noteikta kārtība, kādā Madonas novada pašvaldības izglītības iestādēs, kas īsteno pirmsskolas izglītības programmas, tiek reģistrēti, uzņemti, atskaitīti pirmsskolas vecuma bērni, kā arī kārtība, kā tiek nodrošināts diennakts uzraudzības pakalpojums. |
| Informācija par plānoto projekta ietekmi uz pašvaldības budžetu  Nav ietekmes. |
| Informācija par plānoto projekta ietekmi uz uzņēmējdarbības vidi pašvaldības teritorijā  Nav ietekmes. |
| Informācija par administratīvajām procedūrām  Jautājumos par saistošo noteikumu piemērošanu var vērsties Madonas novada pašvaldības iestādes “Madonas novada Centrālā administrācija” Izglītības nodaļā. |
| Informācija par konsultācijām ar privātpersonām  Nav notikušas |

Domes priekšsēdētājs A.Lungevičs